Serena sê Roger is die beste ooitRoger Federer. Foto: Twitter. Roger Federer maak gereed om sy tweede toernooi van die jaar te speel wanneer hy vandag in die Genève-ope afslaan. En volgens Serena Williams is die 39-jarige Switserse tennisster die beste speler ooit. “Hy versinnebeeld styl op ’n tennisbaan en het amper eiehandig die spel verander. ’n Mens sien gereeld hoe ander spelers sy tegniek probeer naboots,” het Williams gesê. “Jy sukkel om nie van hom te hou nie en in my oë is hy die beste speler ooit. As ek maar net soos hy kon speel!” Intussen sien Federer uit om sy raket weer in ’n toernooi te swaai nadat ’n paar knieoperasies hom lank uit die spel gehou het. Benewens die Genève-toernooi, wil hy ook onder meer poog om by die Franse Ope, Wimbledon en die Olimpiese Spele in aksie te wees. Tog het hy gewaarsku dat sy spel nie nou al op dieselfde vlak as Rafael Nadal of Novak Djokovic – wat pas in die eindstryd van die Italiaanse Ope in Rome rakette gekruis het – sal wees nie. “Ek is opgewonde oor my terugkeer en dit is waarop ek nou sal moet fokus; en nie om soos Rafa en Novak te probeer speel nie,” het Federer gesê. Hy is terselfdertyd ook beïndruk met die spel van jong spelers soos Daniil Medvedev, Alexander Zverev, Dominic Thiem en Stefanos Tsitsipas. “Ek verwag dat hulle almal intussen beter geword het omdat hulle nou soveel meer ervaring het. Dit gaan ongetwyfeld ’n taai uitdaging wees om weer tussen die beste spelers te tel.”